钦定古今图书集成/明伦汇编/氏族典/第209卷 > 曹学程〈子正儒〉
## 钦定古今图书集成/明伦汇编/氏族典/第209卷 > 曹学程〈子正儒〉

按《明外史曹学程传》：“学程，字希明，全州人。万历十一
年进士。历知石首、海宁，治行最，擢御史。帝命将援朝
鲜，已而兵部尚书石星听沈惟敬言，力请封贡，乃以
李宗城、杨方亨为正副使，往行册封礼。未至日本，而
宗城以贪淫几被杀，二十四年五月逃归。帝复惑星
言，欲遣给事一人充使，因察视情实，学程抗疏言不”
可。时学程方督畿辅屯田，疏入，帝大怒，逮下锦衣狱，
移刑部定罪斩。救者多言“其母年九十馀，哭子待毙”，
帝卒弗听。数遇赦，亦不原。其子正儒朝夕不离犴狴，
见父憔悴骨立，呕血仆地，久之乃甦。因刺血书奏，乞
代父死，终不省。三十四年始用朱赓言，谪戍湖广宁
远卫。久之，放归，卒。天启初，赠太仆少卿。崇祯时，旌“正
儒”为《孝子》。